Tasekla n tmazigɣt s umata tebḍa ɣef tlata n tewsatin tigejdanin. Ama d tid n timawit neɣ d tid icudden ɣer tira. Tamezwarut d tsarist, deg-s i llant tewsatin timensayin am tmacahut, taqsit, tadyant, atg, am akken llant deg-s ula d tiwsatin tatrarin bḥal ungal, tullist d umezgun. Ma yella d tawsit tis snat, d tamedyazt, ssenf-agi n tsekla yuɣ amḍiq d ameqran deg tsekla taqbaylit, d tsekla Tamaziɣt s umata. Acuɣer? Axater tcudd ɣer timawit yerna llant degs aṭas n leṣnaf neɣ n tewsatin, amedya tibuɣarin, azuzen, aserqes, azenzi n lḥenni, adekker aḥiḥa, amɛezber, atg. Tizi n wass-a tettban-d tetrarit deg ssenf-agi n tsekla, ama deg talɣa neɣ agbur am akken i d-tettban ula deg wallalen i tessemras, yecban allalen itiknulujiyen akked win n tira. Ma yella d tawsit tis tlata d talɣiwin tiwezlanin i deg ara naf: inzan, innan, timesɛreq, xas asemres nsen yeqqim s tuget s ubrid n timawit, maca, daɣen, tiwsatin-agi teɛna-tent tetrarit ladɣa imi i asent-ttaken yimyura udem nniden deg tira-nsen.